P. Hrušovský, predseda NR SR: (2003-10-21):
J. Malchárek, poslanec: Ďakujem, pán predseda. Vážený pán podpredseda vlády, vážené poslankyne, vážení poslanci. Dovoľte mi uviesť pozmeňujúci návrh k vládnemu návrhu zákona, ktorým sa mení a dopĺňa zákon Národnej rady č. 303/1995 o rozpočtových pravidlách v znení neskorších predpisov a ktorým sa dopĺňajú a menia ďalšie zákony. Cieľom tohto pozmeňujúceho návrhu je predovšetkým zachovanie platného právneho stavu, na základe ktorého Najvyšší súd Slovenskej republiky a Generálna prokuratúra Slovenskej republiky majú samostatné rozpočtové kapitoly a ich rozpočty nie sú súčasťou rozpočtovej kapitoly ministerstva spravodlivosti. V tejto súvislosti navrhujeme vypustenie bodu 2 vládnej novely zákona o rozpočtových pravidlách, ktorým sa predmetné samostatné rozpočtové kapitoly rušia. Zachovanie samostatných rozpočtových kapitol považujeme za kľúčové s ohľadom na postavenie, ktoré predmetné inštitúcie zastávajú v právnom systéme Slovenskej republiky a s ohľadom na nevyhnutnosť zachovania ich závislosti od výkonnej moci a to vrátane nezávislosti finančnej. Nakoľko ministerstvo spravodlivosti ako ústredný orgán štátnej správy pre súdy spravuje rozpočet všeobecného súdnictva, pričom Najvyšší súd patrí do sústavy všeobecného súdnictva a činnosť Generálnej prokuratúry je taktiež úzko prepojená s činnosťou všeobecných súdov, považujeme za odôvodnené, aby sa ministerstvo spravodlivosti mohlo vyjadrovať k návrhom rozpočtov týchto inštitúcii ako aj k návrhom ich záverečných účtov. V zmysle navrhovanej právnej úpravy by tak Najvyšší súd a Generálna prokuratúra mali povinnosť v stanovenej lehote predložiť návrh rozpočtu ako aj návrh záverečného účtu nielen ministerstvu financií ale aj ministerstvu spravodlivosti. V tejto súvislosti zdôrazňujem, že ministerstvo spravodlivosti by nijakým spôsobom nemohlo priamo ani nepriamo zasiahnuť do návrhov. Malo by len možnosť oboznámiť sa s návrhmi a vyjadriť sa k nim pred predložením návrhu štátneho rozpočtu do vlády a do Národnej rady Slovenskej republiky. Navrhované riešenie preto považujeme za optimálne a akceptovateľné pre všetky zainteresované inštitúcie. Aby som dodržal literu zákona, musím ten pozmeňujúci návrh, ako je, celý prečítať, je rozdaný, máte ho všetci v laviciach, napriek tomu ho musím prečítať. Bod 1 v čl. 1, bod 2 sa vypúšťa, bod 2 v článku 1 sa za bod 29 vkladá bod 30, bod 30 sa do § 16 dopĺňa ods. 5, ktorý znie: „Návrh rozpočtu rozpočtovej kapitoly a návrh záverečného účtu predkladá Najvyšší súd Slovenskej republiky a Generálna prokuratúra Slovenskej republiky v termínoch určených ministerstvom, alebo zákonom, aj Ministerstvu spravodlivosti Slovenskej republiky. Ministerstvo spravodlivosti Slovenskej republiky sa vyjadruje k návrhu rozpočtu rozpočtovej kapitoly a k návrhu záverečného účtu Najvyššieho súdu Slovenskej republiky a Generálnej prokuratúry Slovenskej republiky. Ministerstvo spravodlivosti sa k nim vyjadrí vždy pred predložením návrhu štátneho rozpočtu do vlády a do Národnej rady.“ Tu v tomto odstavci je urobená jedna technická zmena, že vypadávajú slová „v rozsahu a“. Bod 3, doterajšie body 30 až 51 sa označujú ako body 31 až 52. Bod 4, článok 4 sa vypúšťa, doterajšie články 5 až 9 sa označujú ako články 4 až 10. Bod 5 v článku 10, doterajší článok 11, sa vypúšťa číslica 2 a slová v článku 4 až 8 sa nahrádzajú slovami článku 4 až 7. Dôvody som už povedal. Z mojej strany všetko, už len vás poprosím, aby ste vyjadrili podporu týmto pozmeňujúcim návrhom, a súčasne len chcem pripomenúť pánovi spravodajcovi, aby v tejto súvislosti zo spoločnej správy vyňal na samostatné hlasovanie bod číslo 1, môže byť v balíku s tými bodmi ďalšími, s odporúčaním neschváliť. Nakoľko sa týka tej istej veci a táto je tu riešená po dohode a koncepčnejšie. Ďakujem pekne za pozornosť.